港超聯 衞冕路難 金東進：球員心態要堅強
2024年05月01日 20:25
東網電視
更多新聞短片
金東進完場後對失分大感無奈。（李浚湣攝）
傑志周三（1日）在旺角大球場出戰「中銀人壽香港超級聯賽」，最終作客以1比2不敵東方，暫時踢多一場下落後榜首理文3分。暫代主教練金東進（Kim）賽後承認，今季要爭取衞冕十分困難，但他希望一班球員保持堅強，好好應付餘下兩項本地盃賽。
傑志失分後維持落後榜首理文3分，但卻多賽一場，對方只要之後兩場對均業北區、深水埗全勝便可捧盃，球隊爭標形勢更加被動，賽後暫代主教練金東進亦顯得失落：「老實講要奪冠好難，下半場我哋控制大局，製造到好多攻勢，不過未能轉化成入球。但東方真係踢得好好，尾段畀佢哋反擊入波，足球就係咁，結果就係輸波。」
然而傑志除了聯賽外，目前亦成功殺入「足總盃」4強，以及「賽馬會菁英盃」決賽，Kim勉勵球員不要氣餒，要繼續集中精神備戰餘下的兩項本地盃賽：「如果足總盃入到決賽，我哋今季仲有5場波要踢，所以球員心態要堅強，唔好受今場賽果影響。」不過，Kim卻證實主力明加索夫已因傷收咧，餘下賽事皆不能上陣。